Sjekk den veikro-maten!
Og det er billig! Her spiser og sover du for under tusen danske kroner. Vi starter vår rullende gourmet-ekspedisjon med en rojal lunch på Sallingsund Færgekro, der du spise kromat som er en dronning verdig. Når dronning Margrethe innbyr til slottsgilde kaller hun nemlig inn Jens-Peter Skov og disiplene hans fra Sallingsund Færgekro til å lage maten.Med bakgrunn fra selveste Claridge's i London, der adelige og kongelige vanker tett, har Skov lært seg rojal etikette som kommer godt med i «ekstrajobben» ved hoffet. Også kong Olav og daværende kronprins Harald har han servert ved flere anledninger. Begge har Skov bare godt å si om: - Som nordmenn flest. Blide og hyggelige, mener kroverten, som er usedvanlig jovial, selv til danske å være.Kromaten på Sallingsund er også folkelig dansk - med nobel touch. Vinene er håndplukket fra hans egen vinkjeller med 16.000 flasker - blant annet fra prins Henriks franske vingård. Vår lunsj besto av varmrøkt laks, viltterrin, andebryst med pesto, oksefilet på skogsopp og pære toppet med vesterhavsost med svisker i madeira og jordbærsufflé. PRIS: Tilbud nå i høst på 999 danske kroner per person i dobbeltværelse (tre overnattinger m/morgenmat + tre toretters middager).På Aalbæk gl. Kro venter gourmetopplevelsene et fiskevak unna Skagen. Krovertinne Ulla & co. har spesialisert seg på velvære-opphold og gode spiseopplevelser. Toppen av Danmark har et vell av aktivitetstilbud - og veien er kort om du tar med deg bilen på fergen til Hirtshals eller Frederikshavn. Birgitte Bak Aastradsen i Visit Nordjylland forteller at regionen bokførte hele 754.000 norske overnattinger i fjor.Tett på alt ligger «gammelkroen», der krovertinne Ulla Mosich har hyret inn René Hansen som chef - en røslig kar mange nordmenn vil kjenne som kjøkkensjef på Bodilles i Skagen gjennom mer enn 20 år. Fiskefrikadellene på Bodilles står ikke på gourmetmenyen i Aalbæk - snarere ferske jomfruhummer ledsaget av portvinsmarinert svinemøbrad, krondyr-medaljong på seng av madeira-sopp, toppet med velmodnet stilton-ost og gammeldagse klatkager med kanelis og kirsebærsaus. PRIS: 1500 DKK for todagers gourmetopphold i dobbeltrom, med toretters meny første kvelden, femretters gourmetmeny andre kvelden og morgenbuffet to dager.Tro ikke at du får servert buffetsalat og medisterkaker i brun saus på Løkkens Vejkro. Navnet bedrar. Veikroen i utkanten av «lille Norge» har nemlig 600 viner på vinkartet. Smilende viser krovert Brian Skøttrup vei til gourmetbordet ved vinduet. Mange vil kjenne ham igjen som overtjener på København-fergen fra Oslo.Nå har Brian og kokke-kona Inger Marie realisert drømmen om egen gourmetkro rett nord for badebyen Løkken - dit mange nordmenn finner veien - også i høstferien. Frem på gourmetbordet trylles kyllingrullade, ristet havgodt på spisskål, perlebygg-risotto med parmesan og pata negra med gresskar-puré, tilsmakt med Vendelbo-bajer fra lolkalbryggeriet i Hjørring.- Vi kjører klassisk dansk kjøkken med vår egen twist, røper Brian. Ostetrallen er den mest omfangsrike vi noen gang har sett. Håndplukkede smaksbomber med dertil hørende chutney og nøttegodt. Nyydelig! PRIS: Fra DKK 750 per person per natt i dobbeltværelse, inkludert treretters gourmetmeny og morgenmat dagen etter.Siste gorumet-stopp denne gang blir på Luneborg Kro ved Brønderslev - som virkelig lever opp til navnet sitt. Dette er et riktig lunt og godt rede. Gjennom krostuens smårutete vinduer ser vi at peisilden er tent.I tillegg til at værelsene i andre etasje har gode senger, serverer kroen året rundt buffet på fredagene, som varierer etter sesong mellom and, vilt og skalldyr. Kro-chef Niels Gregersen har gått i skole på prisvinnende Molskroen - dermed er vi i trygge hender her i Vildmosen ved Brønderslev, der Niels og hans gode hjelpere skapt et lite mattempel: Luneborgs lokale fisk- og viltretter har gitt kroen medlemskap i fornemme internasjonale gastronomiske ordener. - Make it simple. Det er min rettesnor, sier Niels. Grønnkålsuppen med sprengt andebryst og lakris følges av stekt rødfisk med urter, foie gras, langtidsstekt oksefilet, münster-ost med solbær og æbler med mandel-is. Alt tilsmakt med en utsøkt flernasjonal vinpakke, helt i glassene av kroens proffe tjener Annika. - Finner også nordmenn veien hit? - Stadig flere, svarer Annika. PRIS: Gourmetophold (i dobbeltværelse) inkl. ettermiddagskaffe m/hjemmebakt kake, ett glass Pol Roger champagne, 5 retters gourmetmeny og morgenbuffet: 895 DKK per person per natt.Til Nord-Jylland kommer du lettest med ferge fra Oslo (Stena Line til Frederikshavn), fra Larvik (Color Line til Hirtshals) og Kristiansand (Color Line til Hirtshals). Fjord Line seiler fra Bergen og Stavanger til Hirtshals og fra Langesund til Hirtshals på sommeren. Priser nå i høst: Fra 170 pr. person og fra 99,- pr. person (Stena).
I Danmark serverer til og med veikroene gourmetmat. Høsten er som skapt for mettende opphold på lune, danske kroer.